b'\n_START_ARTICLE_\nBRCA\n_START_SECTION_\nNahajanje\n_START_PARAGRAPH_\nGen BRCA1 le\xc5\xbei na dolgem kraku 17. kromosoma in zajema 24 eksonov, ki kodirajo 1863 aminokislin dolgo beljakovino. Gen BRCA2 le\xc5\xbei na dolgem kraku 13. kromosoma. Gen zajema 27 eksonov, ki kodirajo 3418 aminokislin dolgo beljakovino.\n_START_SECTION_\nMutacije\n_START_PARAGRAPH_\nMutacije genov BRCA same ne vodijo v nastanek rakave bolezni, ampak omogo\xc4\x8dajo, da se druge genetske napake kopi\xc4\x8dijo. Ogro\xc5\xbeenost za nastanek raka dojk je pri nosilcih mutiranih genov BRCA1 ali BRCA 2 (pri slednjem tudi pri mo\xc5\xa1kih) zelo velika, saj do 70. leta starosti zna\xc5\xa1a 60\xe2\x80\x9380 odstotkov. Tudi ogro\xc5\xbeenost za nastanek raka jaj\xc4\x8dnikov je pri nosilkah mutacij ve\xc4\x8dja in zna\xc5\xa1a 30\xe2\x80\x9340 odstotkov pri mutaciji gena BRCA1 (do 70. leta starosti) in 20 odstotkov pri mutaciji gena BRCA2. Mutacije obeh genov so povezane tudi z ve\xc4\x8djo ogro\xc5\xbeenostjo za nastanek nekaterih drugih vrst raka; BRCA1 povezujemo z nastankom raka debelega \xc4\x8drevesa, BRCA2 pa z nastankom raka trebu\xc5\xa1ne slinavke, ustne votline, \xc5\xbeelodca in obse\xc4\x8dnice (prostate).'